b'\n_START_ARTICLE_\nMartin Schongauer\n_START_SECTION_\nBakgrunn\n_START_PARAGRAPH_\nMartin Schongauer var s\xc3\xb8nn og elev av guldsmeden Caspar Schongauer og utdannet seg i tilslutning til nederlandsk kunst, s\xc3\xa6rlig Rogier van der Weyden, hvis verker han kanskje har sett i Nederlandene og i Beaune i Frankrike.\n_START_SECTION_\nKonstner\n_START_PARAGRAPH_\nDer finnes bare ytterst f\xc3\xa5 holdepunkter til opplysning om hans liv og datering av hans verker. Det store maleri Madonna im Rosenhag i museet i Colmar er p\xc3\xa5 baksiden troverdig datert 1473. Foruten dette tilskrives ham av stilistiske grunner et mindre antall malerier, som hverken er signerte eller daterte, s\xc3\xa5ledes madonnabilder i M\xc3\xbcnchen og Wien og Kristi F\xc3\xb8dsel i Berlin._NEWLINE_Ber\xc3\xb8mt er han s\xc3\xa6rlig blitet ved sin virksomhet som kobberstikker. Der kjennes i alt 115 blader av ham, alle signerte med hans forbokstaver men intet datert. Ved i ytre kjennetegn \xe2\x80\x94 formen av bokstaven M i signaturen \xe2\x80\x94 og stilistiske, kan rekkef\xc3\xb8lgen av stikkene imidlertid noenlunde fastsettes. De eldste g\xc3\xa5r sannsynligvis tilbake til slutten av 1460-\xc3\xa5rene. Til dem h\xc3\xb8rer Madonna kronet av engler (Max Lehrs 40), Markedsreisen (Lehrs 90), Den hellige Antonius (Lehrs 54), Madonna med papeg\xc3\xb8yen (Lehrs 37) og fire blader av et Marienleben (Lehrs 5\xe2\x80\x947, 16), deriblant det meget virkningsfulle av Marias d\xc3\xb8d. Deretter f\xc3\xb8lger blant annet hans st\xc3\xb8rste blad, Gangen til Golgata (Lehrs 9), en rekke scener av Kristi liv (Lehrs 17, 18, 4, 8, 15), en apostelrekke (Lehrs 41\xe2\x80\x9452); endelig regnes til hans senere og seneste blader blant annet Den hellige Agnes (Lehrs 67), Den hellige Laurentius (Lehrs 61) og Forkynnelsen (Lehrs 2\xe2\x80\x943)._NEWLINE_Martin Schongauer er en typisk representant for den sengotiske stil i annen halvdel av det 15. \xc3\xa5rhundre. Med dens blanding av naturalisme og en sirlig og presi\xc3\xb8s form, s\xc3\xa6rlig fremtredende i den meget maniererte behandling av draperiene med de utallige folder og bukler. Trangen til \xc3\xa5 gi livfulle, virkelighetstro bilder viser seg ikke alene i de morsomme folkelivsblader, men gir seg ogs\xc3\xa5 noe p\xc3\xa5g\xc3\xa5ende uttrykk i de religi\xc3\xb8se skildringer; den enkle, storladne stemning som finnes b\xc3\xa5de i den kunst som ligger forut for ham, og i den som f\xc3\xb8lger umiddelbart etter, kan han ikke fastholde; men det er ofte i hans skikkelser en stor ynde og overordentlig f\xc3\xb8lelsesfullhet. Dessuten er han teknisk sett en av sin tids beste kobberstikkere \xe2\x80\x94 det viser seg blant annet i hans glimrende ornamentblader \xe2\x80\x94 og er s\xc3\xa6rlig i de senere blader n\xc3\xa5tt til stor fasthet og kraft i figurfremstillingen.'